Infografika - Is-sanzjonijiet tal-UE kontra r-Russja b'rabta mal-Ukrajna Ara l-infografika sħiħa Illum, il-Kunsill estenda s- sanzjonijiet ekonomiċi mmirati lejn setturi speċifiċi tal-ekonomija Russa sal-31 ta' Lulju 2020. Din id-deċiżjoni ssegwi aġġornament mill-President Macron u l-Kanċillier Merkel lill-Kunsill Ewropew tat-12 ta' Diċembru 2019 dwar is-sitwazzjoni tal- implimentazzjoni tal-ftehimiet ta' Minsk , li magħhom hija marbuta d-deċiżjoni dwar iż-żamma tas-sanzjonijiet. Peress li l-ftehimiet ta' Minsk mhumiex implimentati bis-sħiħ, il-Kunsill Ewropew unanimament ħa d-deċiżjoni politika li jġedded is-sanzjonijiet ekonomiċi kontra r-Russja. Il-miżuri għandhom fil-mira s- settur finanzjarju, dak tal-enerġija u dak tad-difiża , u l-qasam tal-oġġetti b'użu doppju. Ġew introdotti oriġinarjament għal sena fil-31 ta' Lulju 2014 b'reazzjoni għall-azzjonijiet tar-Russja li ddestabbilizzaw is-sitwazzjoni fl-Ukrajna u ġew imsaħħa f'Settembru 2014. Is-sanzjonijiet ekonomiċi mtawla b'din id-deċiżjoni jinkludu: limitazzjoni tal-aċċess għas-swieq kapitali primarji u sekondarji tal-UE għal ħames istituzzjonijiet finanzjarji kbar Russi ta' proprjetà maġġoritarja tal-istat u s-sussidjarji tagħhom fejn għandhom maġġoranza ta' ishma stabbiliti barra mill-UE, kif ukoll tliet kumpaniji ewlenin tal-enerġija Russi u tlieta oħra tad-difiża; impożizzjoni ta' projbizzjoni fuq l-esportazzjoni u l-importazzjoni fil-kummerċ tal-armi; projbizzjoni fuq l-esportazzjoni ta' oġġetti b'użu doppju għal użu militari jew utenti aħħarin militari fir-Russja; tnaqqis tal-aċċess mir-Russja għal ċerti teknoloġiji u servizzi sensittivi li jistgħu jintużaw għall-produzzjoni u t-tiftix taż-żejt. Id-dewmien tas-sanzjonijiet kien marbut mill-Kunsill Ewropew fid-19 ta' Marzu 2015 mal-implimentazzjoni sħiħa tal-ftehimiet ta' Minsk, li kienet prevista li sseħħ sal-31 ta' Diċembru 2015. Billi dan ma seħħx, is-sanzjonijiet baqgħu fis-seħħ. Ħarsa ġenerali lejn il-miżuri restrittivi tal-UE b'rispons għall-kriżi fl-Ukrajna Ara l-paġna tal-laqgħa